Kristian Thulesen Dahl (DF), 2012-01-19:
Men ikke desto mindre er der rigtig mange, også regeringens ministre, der glæder sig over, at det lykkedes at betale nettogælden ud, inden finanskrisen indtraf i 2008 – en af årsagerne til, at Danmark faktisk står ganske godt rent økonomisk i dag, når vi sammenligner med andre lande.
Nå, det var egentlig ikke det, jeg havde markeret her til anden runde for at sige, men det faldt bare meget naturligt lige efter hr. John Dyrby Paulsens afsluttende bemærkning heroppe fra talerstolen.
Når jeg tager ordet her i anden runde, er det egentlig, fordi jeg ønsker at komme med tre bemærkninger.
Jeg håber også, at finansministeren har tid til lige at lytte med.
Jeg tror, jeg fik sådan en aha-oplevelse, da han var på talerstolen her og skulle give sit svar på debatten her i dag, og jeg skyndte mig at skrive det ned.
Jeg skrev: finansministeren, 19. januar 2012, i forbindelse med tredje behandling – kolon.
De nemme løsningers tid er forbi, sagde finansministeren og fortsatte, vi har bevæget os ind på den bane.
Citat slut.
Regeringen siger, Socialdemokratiet siger, finansministeren siger, at de nemme løsningers tid er forbi.
Det er selverkendelse!
Socialdemokratiet og finansministeren har bevæget sig ind på den bane, hvor de nemme løsningers tid er forbi.
Hvis jeg havde haft hat på, ville jeg have taget den af, for det var da en indrømmelse.
Sådan kan finansministeren ikke længere føre pennen, og han har derfor bevæget sig ind på en anden bane, der betyder, at det er forbi.
Det er selvfølgelig derfor, at man har et regeringsprogram, der er noget andet, og at man har en lang liste med 109 løftebrud på de 109 dage, man har været ved magten.
På den måde hænger tingene jo sammen, og jeg synes, det tjener finansministeren til ære.
Jeg tror, jeg vil skrive læserbreve om det her for at rose finansministeren og for at bringe det ud i en større kreds, for det bringer ham i virkeligheden ære, at han er så ærlig heroppe fra talerstolen.
Se, det var det ene, jeg gerne ville benytte anledningen til lige at få sagt.
Det andet er lidt en ærgrelse, for jeg har noteret mig, at Socialdemokratiet er meget interesseret i, som jeg også sagde i en kort bemærkning til hr. John Dyrby Paulsen, hvad vi andre mener om skattepolitik.
Vi er jo meget interesseret i at vide, hvad regeringen og hvad Socialdemokratiet mener om skattepolitik, og hvis det er sådan, at det i virkeligheden er regeringens linje gerne at ville forbeholde sig retten til at fortælle danskerne, at der kommer lettelser i skatten, og rose sig af, at man nu har bevæget sig ind på den banehalvdel, der hedder, at nu skal der gives lettelser i skatten, så synes vi, det er lidt forunderligt, at svaret, når almindelige kritiske borgere og journalister og politikerkolleger stiller spørgsmål om, hvor de penge til at finansiere lettelser i skatten kommer fra, så fra Socialdemokratiet her i dag og ved andre lejligheder er: Vi vil gerne have forhandlinger, vi vil gerne have dialog, vi vil gerne indbyde jer, den side af salen, til at komme med ideer til, hvordan vi kan finansiere vores lettelser i personskatten, så hvad synes I?
Jeg synes, vi skal bytte roller.
Jeg vil gerne komme med det forslag, at det fra nu af er os, der foreslår lettelser i skatten, og Socialdemokratiet, der fortæller, hvordan det skal finansieres.
For det er altså meget nemmere, og det vil gøre det befriende, hvis man bare lige kunne skifte roller, for så vil jeg gerne vælge den side, der handler om at give lettelser, og ikke den side, der handler om at forklare, hvordan det skal finansieres.
Så hvis vi kan lave den aftale, vil jeg sige til hr. John Dyrby Paulsen, her efter finanslovdebatten – jeg giver gerne kaffen – og lige give håndslag på det, synes jeg egentlig, det ville lette debatten, for så har vi stadig væk skilt rollerne, så har vi stadig væk hver vores opgave i forhold til, hvordan vi nu skal udfordre hinanden og oplyse borgerne om en kommende skattereform.
Jeg tager mig af at finde ud af, hvor der skal være lettelser, og hr. John Dyrby Paulsen tager sig af at foreslå, hvordan det skal finansieres.